Obec Nový Salaš, Obecný úrad č. 75, 044 17 Slanec, okr. Košice – okolie
         055/6968180, Fax: 0556968180, obecnovysalas@gmail.com

Návrh VZN vyvesený na úradnej tabuli dňa:     26.03.2010
VZN schválené Obecným zastupiteľstvom dňa: 29.04.2010
VZN nadobúda účinnosť dňom:                          01.05. 2010

Všeobecne záväzné nariadenie

č. 12/2010

o podmienkach poskytovania dotácií 
z prostriedkov  Obce  Nový Salaš

                              
     Obec na základe § 6 zákona č. 369/1990 Z. z. o obecnom zriadení v znení neskorších predpisov a § 7, ods. 2, 4 zákona NR SR č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov, vydáva toto všeobecne záväzné nariadenie, ktorým sa určuje metodika poskytovania dotácií z rozpočtu obce
                                                        
Časť I.
Úvodné ustanovenia

Účelom tohto nariadenia je stanoviť podmienky, vymedziť okruh subjektov a upraviť postup pri poskytovaní dotácií z prostriedkov Obce Nový Salaš . Obec poskytuje dotácie na všeobecne prospešné služby a na verejnoprospešné účely  na základe tohto všeobecne záväzného nariadenia.                                                     
                                                       
Časť II.
Všeobecné ustanovenia

Článok  l
ZDROJE DOTÁCIÍ

Obec vytvára zdroje pre poskytovanie dotácií iba z vlastných prostriedkov z rozpočtu obce.

Článok 2
SMEROVANIE DOTÁCIÍ

l. Z rozpočtu obce sa môžu poskytovať dotácie:
- právnickým osobám, ktorých zakladateľom je obec, a to na konkrétne úlohy a akcie vo   
  verejnom záujme alebo v prospech rozvoja územia obce,
- inej obci alebo vyššiemu územnému celku, ak zabezpečuje niektoré úlohy pre obec – inej 
  obci alebo vyššiemu územnému celku, ak ide o poskytnutie pomoci pri likvidácií následkov 
  živelnej pohromy, havárie alebo inej podobnej udalosti na ich území, 
- iným právnickým osobám a fyzickým osobám - podnikateľom, ktorí majú sídlo alebo trvalý pobyt 
   na území obce alebo ktoré pôsobia, vykonávajú činnosť na území obce, alebo poskytujú služby 
   obyvateľom obce. 
Obec môže poskytovať dotácie len z vlastných príjmov a na:
-	podporu všeobecne prospešných služieb alebo 
-	verejnoprospešných účelov, 
-	podnikania a zamestnanosti.

2. Všeobecne prospešné služby sú najmä:
a/ poskytovanie zdravotnej starostlivosti,
b/ poskytovanie sociálnej pomoci a humanitárna starostlivosť,
c/ tvorba, rozvoj, ochrana, obnova a prezentácia duchovných a kultúrnych hodnôt,
d/ ochrana ľudských práv a základných slobôd,
e/ vzdelávanie, výchova a rozvoj telesnej kultúry,
f/ výskum, vývoj, vedecko-technické služby a informačné služby,
g/ tvorba a ochrana životného prostredia a ochrana zdravia obyvateľstva,
h/ služby na podporu regionálneho rozvoja a zamestnanosti,
i) zabezpečovanie bývania, správy, údržby a obnovy bytového fondu.
3. Verejnoprospešným účelom sa na základe tohto nariadenia rozumie:
a/ rozvoj a ochrana duchovných a kultúrnych hodnôt
b/ realizácia a ochrana ľudských práv alebo iných humanitných cieľov
c/ ochrana a tvorba životného prostredia
d/ zachovanie prírodných hodnôt
e/ ochrana zdravia
f/ ochrana práv detí a mládeže
g/ rozvoj vedy, vzdelania, telovýchovy
h/ plnenie individuálnej určenej humanitnej pomoci pre jednotlivca alebo skupinu osôb, ktoré sa ocitli v ohrození života a alebo potrebujú naliehavú pomoc pri postihnutí živelnou pohromou.

Článok 3
KOMPETENCIE  PRI  SCHVAĽOVANÍ  DOTÁCIÍ

l. Poskytnutie finančných prostriedkov sa schvaľuje v rámci rozpočtu obce na príslušný rozpočtový rok za podmienok ustanovených týmto nariadením.

2. Objem finančných prostriedkov pre príslušný kalendárny rok schvaľuje Obecné zastupiteľstvo. Dotáciu do výšky  331,94 € vrátane schvaľuje starosta obce. Dodaciu vyššiu ako 332 .€ schvaľuje Obecné zastupiteľstvo v Novom Salaši. 

3. Dotáciu je možné poskytnúť v jednom kalendárnom roku na ten istý účel fyzickej, alebo právnickej osobe iba raz a musí sa vyčerpať v tom kalendárnom roku, na ktorý bola schválená. Obec môže na základe odôvodnenej žiadosti povoliť výnimku z časového použitia rozpočtových prostriedkov poskytnutých obcou v príslušnom rozpočtovom roku formou dotácie.  

Článok  4
PODMIENKY POSKYTOVANIA DOTÁCIÍ

l. Finančné prostriedky môžu byť poskytnuté na základe písomnej žiadosti, príloha č. 1.

2. Žiadosť o dotáciu obsahuje:
a/ oblasť v zmysle čl.2, do ktorej je žiadosť o dotáciu nasmerovaný,
b/ presné označenie žiadateľa:
-	u FO: meno a priezvisko, adresa trvalého bydliska, fotokópiu živnostenského listu, kontakt
-	u PO: názov organizácie a adresa, IČO, meno a priezvisko štatutárneho zástupcu, pečiatka, výpis z obchodného registra, kontakt.
c/ bankové spojenie žiadateľa,
d/ názov, stručnú charakteristiku projektu a jeho prínos pre obec,
e/ rozpočet predpokladaných príjmov a výdavkov súvisiacich s realizáciou dotácie,
f/ u podnikateľských subjektov písomne vyhlásenie žiadateľa, že nie je v konkurze ani v likvidácií, nemá voči obci žiadne záväzky
g/ požadovanú výšku dotácie od obce.
  
3. Pri rozhodovaní o pridelení dotácie sa bude prihliadať na výšku dotácie poskytnutú žiadateľovi v predchádzajúcich rokoch.

Článok 5
FORMA POSKYTOVANIA DOTÁCIÍ

l. Dotáciu je možné poskytnúť len na základe písomnej dohody (zmluvy)uzavretej medzi obcou a žiadateľom (príloha č. 2).

2. Písomnú dohodu (zmluvu) za obec podpisuje starosta  obce.

3. Dohoda (zmluva) musí obsahovať:
a/ výšku schválenej dotácie,
b/ účel použitia dotácie,
c/ termín realizácie,
d/ právo obce Nový Salaš vykonať kontrolu použitia poskytnutých finančných prostriedkov u žiadateľa, 
e/ záväzok žiadateľa vrátiť dotáciu obci a uhradiť dohodnutú zmluvnú pokutu v prípade nedodržania podmienok dohody,
f/ termín a spôsob vyúčtovania dotácie,
g/ termín a spôsob vrátenia prípadných nepoužitých finančných prostriedkov.   

4. Na základe dohody obec vykoná prevod stanovenej finančnej čiastky na účet žiadateľa, prípadne preplatí preloženú faktúru do schválenej výšky dotácie.

Časť  III.
Článok  6
SPOLOČNÉ A ZÁVEREČNÉ USTNOVENIA

l. Dotácie podliehajú ročnému zúčtovaniu s rozpočtom obce tak ako je to uvedené v prílohe     č. 3, ktorá tvorí neoddeliteľnú súčasť tohto VZN.                                             
2. Na poskytnutie dotácie nie je právny nárok.
3. Toto všeobecné záväzné nariadenie obce  bolo prejednané a schválené na zasadnutí Obecného zastupiteľstva v Novom Salaši dňa 29.04. 2010 uznesením č.   2 /2010/B/1

Návrh VZN bol podľa § 6, ods. 3, zákona č. 369/1990 Z. z. zverejnený na úradnej tabuli obce
Od  26.03.2010.do 01.05.2010

Toto VZN bolo podľa § 6, ods. 3, zákona č. 369/1990 Z. z. vyvesené na úradnej tabuli  obce
od 26.03.2010 do 01.05.2010

okrúhla pečiatka obce
                                                                                                                      starosta obce